C 188/3

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma objave.

(2019/C 188/04)

ZAHTJEV ZA ODOBRENJE IZMJENE SPECIFIKACIJE PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA KOJA NIJE MANJA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„GRANA PADANO”

EU br.: PDO-IT-0011-AM04 – 5.4.2018.

ZOI ( X ) ZOZP ( )

1. Skupina koja podnosi zahtjev i legitimni interes

Consorzio Tutela Grana Padano via XXIV Giugno 8 – 25015 Desenzano del Garda (Brescia) ITALIJA Tel. +39 030919811 Telefaks: +39 0309010487

Consorzio Tutela Grana Padano čine proizvođači sira Grana Padano, a ovlašten je podnijeti zahtjev za izmjenu u skladu s člankom 13. stavkom 1. Odluke br. 12511 talijanskog Ministarstva poljoprivredne, prehrambene i šumarske politike od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☐ Opis proizvoda — ☐ Zemljopisno područje — ☒ Dokaz o podrijetlu — ☒ Metoda proizvodnje — ☐ Povezanost — ☐ Označivanje — ☒ Ostalo: upotreba ostataka sira za proizvodnju ribanog sira „Grana Padano”, kontrola kvalitete sira

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Dokaz o podrijetlu

Specifikaciji treba dodati specifični mineralni profil sira „Grana Padano”, čime se povećava raspon parametara koji se mogu upotrijebiti za utvrđivanje podrijetla proizvoda.

Konkretno, u članku 2., iza informacija o aminokiselinskom i izotopnom sastavu, treba umetnuti sljedeći odlomak:

„Podaci o specifičnom mineralnom profilu sira „Grana Padano” ZOI, koji je utvrđen masenom spektrometrijom omjera izotopa (IRMS), pohranjeni su kod udruženja Consorzio Tutela „Grana Padano” i talijanskog Ministarstva za poljoprivrednu, prehrambenu i šumarsku politiku.”

S obzirom na to da su ti podaci već djelomično uključeni u izotopni profil koji je trenutačno pohranjen kod Ministarstva, ovom se izmjenom obogaćuje postojeća baza podataka.

Riječ je stoga o dvama različitim parametrima koji u kombinaciji pridonose obogaćivanju baze podataka koja se trenutačno primjenjuje, čime se jamči autentičnost sira „Grana Padano” ZOI, posebno kada se prodaje u manjim komadima ili u obliku ribanog sira.

Metoda proizvodnje

Sljedeća se izmjena odnosi na brisanje odlomka kojim se omogućuje odstupanje od pravila o mikrobnom opterećenju u mlijeku koje se upotrebljava za proizvodnju sira vrste „Trentingrana”. U članku 4. prvom stavku prvoj rečenici treba izbrisati upućivanja na to odstupanje.

Članak 4. prvi stavak specifikacije trenutačno glasi:

„Sir „Grana Padano” ZOI proizvodi se od sirovog kravljeg mlijeka dobivenog od krava koje se muzu dva puta dnevno. Osim na mlijeko proizvedeno na području Trentingrana ne primjenjuje se nijedno odstupanje u pogledu bakterijskog opterećenja i broja somatskih stanica predviđeno važećim zakonodavstvom.”

Treba ga zamijeniti sljedećim:

„Sir „Grana Padano” ZOI proizvodi se od sirovog kravljeg mlijeka dobivenog od krava koje se muzu dva puta dnevno ili s pomoću robotiziranog sustava za mužnju kojem krave imaju slobodan pristup i kojim se osigurava zadržavanje željenih svojstava mlijeka.”

Ta je izmjena potrebna jer je Zakonom br. 131 od 5. lipnja 2003., kojim je utvrđeno to odstupanje, bio propisan rok za njegovu primjenu koji je sada istekao.

U odlomku koji se odnosi na odobrenu hranu za životinje potrebno je unijeti sljedeći ispravak upućivanja na junice:

tekst „junicama starijima od sedam mjeseci” zamjenjuje se tekstom „junicama steonima više od sedam mjeseci”.

Članak 4. treći stavak specifikacije proizvoda, koji trenutačno glasi:

„Osnovna hrana za mliječne krave sastoji se od zelene ili konzervirane krme, daje se kravama u laktaciji, zasušenim kravama i junicama starijima od sedam mjeseci.”,

mijenja se i glasi:

„Osnovna hrana za mliječne krave sastoji se od zelene ili konzervirane krme, daje se kravama u laktaciji, zasušenim kravama i junicama steonima više od sedam mjeseci.”

Mijenja se i članak 4. sedmi stavak. On trenutačno glasi:

„U nastavku je popis sirovina za hranu za životinje, grupiranih u kategorije, koje se smiju dodavati krmi koja se daje kravama u laktaciji, zasušenim kravama i junicama starijima od sedam mjeseci čije se mlijeko upotrebljava za proizvodnju sira „Grana Padano” ZOI.”

mijenja se i glasi:

„U nastavku je popis sirovina za hranu za životinje, grupiranih u kategorije, koje se smiju dodavati krmi koja se daje kravama u laktaciji, zasušenim kravama i junicama steonima više od sedam mjeseci čije se mlijeko upotrebljava za proizvodnju sira „Grana Padano” ZOI.”

Ta izmjena utječe i na točku 3.3. prvi stavak jedinstvenog dokumenta.

On trenutačno glasi:

„Osnovna hrana za mliječne krave sastoji se od zelene ili konzervirane krme, daje se kravama u laktaciji, zasušenim kravama i junicama starijima od sedam mjeseci.”

Treba ga zamijeniti sljedećim:

„Osnovna hrana za mliječne krave sastoji se od zelene ili konzervirane krme, daje se kravama u laktaciji, zasušenim kravama i junicama steonima više od sedam mjeseci.”

Tom se izmjenom ispravlja očita pogreška u tekstu jer se u talijanskim stočarskim krugovima junicama (manze) smatraju krave starije od otprilike 18 mjeseci, što se podudara s vremenom njihove oplodnje. Ta je izmjena stoga ispravak jer je riječ „steonima” jednostavno pogreškom izostavljena.

Ta izmjena omogućuje i primjenu robotiziranih sustava mužnje kojima krave imaju slobodan pristup. Zbog toga se moraju izmijeniti i dijelovi specifikacije proizvoda koji se odnose na mogućnost miješanja serija mlijeka.

Stoga je potrebno izmijeniti članak 4. prvi stavak te članak 5. treći i četvrti stavak specifikacije.

Članak 4. prvi stavak specifikacije trenutačno glasi:

„Sir „Grana Padano” ZOI proizvodi se od sirovog kravljeg mlijeka dobivenog od krava koje se muzu dva puta dnevno. Osim na mlijeko proizvedeno na području Trentingrana ne primjenjuje se nijedno odstupanje u pogledu bakterijskog opterećenja i broja somatskih stanica predviđeno važećim zakonodavstvom.”

Treba ga zamijeniti sljedećim:

„Sir „Grana Padano” ZOI proizvodi se od sirovog kravljeg mlijeka dobivenog od krava koje se muzu dva puta dnevno ili s pomoću robotiziranog sustava za mužnju kojem krave imaju slobodan pristup i kojim se osigurava zadržavanje željenih svojstava mlijeka.”

Članak 5. treći i četvrti stavak specifikacije trenutačno glase:

„Sir se može napraviti od mlijeka koje potječe iz jedne mužnje ili od mješavine mlijeka iz dviju mužnji nakon što se ostavi da odstoji i da se mu na prirodan način na površini stvori vrhnje. Moguće je upotrijebiti i mješavinu mlijeka koje potječe iz dviju mužnji tako da se samo mlijeko iz jedne mužnje ostavi da odstoji i da mu se na prirodan način na površini stvori vrhnje.”

Treba ih zamijeniti sljedećim:

„Sir se može napraviti od mlijeka koje potječe iz jedne mužnje ili od mješavine mlijeka iz više od jedne mužnje nakon što se ostavi da odstoji i da mu se na prirodan način na površini stvori vrhnje. Moguće je upotrijebiti i seriju mlijeka iz koje je samo dio ostavljen da odstoji i da mu se na prirodan način na površini stvori vrhnje.”

Ta izmjena utječe i na točku 3.2. jedinstvenog dokumenta,

koja trenutačno glasi:

„Tvrdi sir od kuhanog sirnog tijesta, sa sporim zrenjem; proizvodi se cijele godine i rabi se kao stolni ili ribani sir; proizvodi se od sirovog, djelomično obranog mlijeka krava koje se muzu dva puta dnevno i čija se ishrana sastoji od svježe ili sušene krme; upotrijebljeno mlijeko može potjecati iz jedne mužnje ili može biti mješavina mlijeka iz dviju mužnji.”

Treba je zamijeniti sljedećim:

„Tvrdi sir od kuhanog sirnog tijesta, sa sporim zrenjem; proizvodi se cijele godine i rabi se kao stolni ili ribani sir; proizvodi se od sirovog, djelomično obranog mlijeka krava koje se muzu dva puta dnevno ili s pomoću robotiziranog sustava za mužnju kojem krave imaju slobodan pristup, a čija se ishrana sastoji od svježe ili sušene krme. Sir se može napraviti od mlijeka koje potječe iz jedne mužnje ili od mješavine serija mlijeka iz više mužnji.”

Nakon što se ta izmjena odobri, bit će moguće proizvoditi sir od serija mlijeka koje potječu iz više od dvije mužnje. Proizvođač sira mora voditi računa o tome da daljnjim postupkom obiranja osigura da mlijeko ima svojstva koja su već utvrđena u specifikaciji proizvoda, a koja se ni na koji način ne bi smjela mijenjati. Višegodišnja ispitivanja pokazala su da je postojanje propisanog omjera masnoće i kazeina dostatno da se osigura da sir ima svojstva utvrđena u specifikaciji proizvoda i jedinstvenom dokumentu. Tehnički i znanstveno gledano, upotreba robotiziranog sustava za mužnju ne utječe na svojstva mlijeka. Dapače, tako dobiveno mlijeko može se statistički usporediti s mlijekom dobivenim tradicionalnom metodom mužnje u pogledu udjela masti i proteina. Primjenom robotiziranog sustava može se zapravo poboljšati dobrobit krava jer se smanjuje stres kojem su izložene kada ih se muze samo dva puta dnevno u razdoblju najveće laktacije.

Minimalno vrijeme u kojem se sir mora držati u kalupima skraćuje se sa 48 na 36 sati.

Konkretno, članak 5. jedanaesti stavak, koji trenutačno glasi:

„Potom se najmanje 48 sati drži u kalupima kojima se na sir otiskuje oznaka izvornosti. Nakon toga se sir uranja u salamuru, u kojoj se drži 14–30 dana.”,

zamjenjuje se sljedećim:

„Potom se najmanje 36 sati drži u kalupima kojima se na sir otiskuje oznaka izvornosti. Nakon toga se sir uranja u salamuru, u kojoj se drži 14–30 dana.”,

Rezultati ispitivanja dobiveni tijekom godina pokazali su da je držanje u kalupima 36 sati dovoljno da se sir ispravno stvrdne i oblikuje te bude spreman za salamurenje. Ta se izmjena pokazala potrebnom zbog postupnog povećanja proizvodnje koju ostvaruju pojedinačni proizvođači sira, a i zbog spajanja poduzeća što je dovelo do centraliziranja proizvodnje u velikim objektima. To je neizbježno dovelo do ograničenja u pogledu prostora i vremena raspoloživog za razne postupke proizvodnje sira. S obzirom na vrijeme koje je potrebno za pranje i sanitaciju kalupa prije njihove ponovne upotrebe u novom proizvodnom ciklusu, traženom bi se izmjenom znatno pridonijelo poboljšanju upravljanja postupcima proizvodnje sira.

Treba dopustiti upotrebu toplinske komore (camera calda).

To znači da u članku 5. specifikacije proizvoda treba umetnuti sljedeću rečenicu:

„Nakon vađenja iz salamure sirevi se mogu isprati i/ili držati najviše 24 sata u prostoru zagrijanom do temperature između 25 °C i 60 °C.”

Već nekoliko godina neki proizvođači isprobavaju ponovno uvođenje stare prakse koja se sastoji od toga da se sir, nakon vađenja iz salamure i neobveznog ispiranja vodom, drži tri do 24 sata u posebnim komorama zagrijanima do temperature između 25 °C i 60 °C. Kako je potvrđeno u brojnim povijesnim dokumentima, riječ je o tradicionalnoj tehnici kojom se potiče isparavanje vlage i soli, a time i stvaranje konzistentnije površine kore i usporavanje nastanka površinske plijesni. S obzirom na to da su pokusi s ponovnim uvođenjem te prakse dali zadovoljavajuće rezultate, odlučeno je da se dopusti njezina primjena.

Ostalo

Treba ukinuti pravilo kojim se propisuje da se prijenos ostataka sira unutar gospodarstva može provoditi samo unutar područja podrijetla.

Konkretno, članak 7., točka (d), koja trenutačno glasi:

„(d) Ostaci se mogu prenositi jedino unutar istoga poduzeća za proizvodnju sira ili između poduzeća iste skupine i jedino unutar područja podrijetla. Ostaci namijenjeni proizvodnji ribanog sira „Grana Padano” ne smiju se stoga prodavati kao samostalan proizvod.”

zamjenjuje se sljedećim:

„Ostaci se mogu prenositi jedino unutar istog poduzeća za proizvodnju sira ili između poduzeća iste skupine. Ostaci namijenjeni proizvodnji ribanog sira „Grana Padano” ne smiju se stoga prodavati kao samostalan proizvod.”

Ta izmjena utječe i na točku 3.5. jedinstvenog dokumenta, koja trenutačno glasi:

„ostaci sira mogu se prenositi jedino unutar istog gospodarstva ili između gospodarstava iste skupine i jedino unutar područja podrijetla.”

Treba je zamijeniti sljedećim:

„Ostaci se mogu prenositi jedino unutar istog poduzeća za proizvodnju sira ili između poduzeća iste skupine.”

Ta izmjena ima ograničen učinak i utječe jedino na poduzeća za proizvodnju sira čiji su objekti za rezanje smješteni izvan proizvodnog područja odobreni i za pakiranje ribanog sira (naravno, to se odobrenje izdaje jedino objektima smještenima na području podrijetla). Cilj je omogućiti tim poduzećima da ostatke sira nastale u njihovim objektima smještenima izvan proizvodnog područja prenesu u objekte unutar proizvodnog područja koji imaju odobrenje za pripremu ribanog sira „Grana Padano”, u skladu s ograničenjima koja su već utvrđena u specifikaciji proizvoda u pogledu upotrebe ostataka sira za proizvodnju ribanog sira. Stvarna je svrha tražene izmjene osigurati malom broju poduzeća uvjete poslovanja jednake onima koje imaju poduzeća čija se oba objekta nalaze unutar područja podrijetla te stoga mogu bez ograničenja prenositi iz jednog objekta u drugi ostatke nastale izradom sira „Grana Padano”.

Provjera kvalitete

Ova se izmjena odnosi na dodavanje kategorija koje treba primjenjivati pri ocjenjivanju sira „Grana Padano” tijekom provjere kvalitete: scelto sperlato [provjerena vrhunska kvaliteta], zero [nula] (0) i uno [jedan] (1).

Stoga u članku 5. treba umetnuti sljedeći odlomak:

„Sir „Grana Padano” razvrstava se u kategorije scelto sperlato, [provjerena vrhunska kvaliteta], zero [nula] (0) i uno [jedan] (1). Sir „Grana Padano”scelto sperlato nema nikakve vanjske ili unutarnje nedostatke. „Grana Padano” 0 (zero) vrhunske je kvalitete u smislu same strukture tijesta, ali ima određene nedostatke na kori poznate kao correzioni („korekcije”). Sir „Grana Padano” 1 (uno), poznat i kao sottoscelto [ispod vrhunske kvalitete], ima nekoliko slabijih „korekcija” ili manjih nedostataka na kori ili u tijestu sira, ima blago naglašene očice te se sporo vraća u prvobitni oblik nakon udarca batom za ispitivanje.”

Iako se „Grana Padano” trenutačno definira na temelju vrlo preciznih svojstava koja su navedena u specifikaciji proizvoda, tijekom vremena postalo je jasno da bi bilo korisno razvrstavati ga u kategorije na temelju manjih nedostataka prisutnih na kori ili u tijestu. Te se kategorije već upotrebljavaju za druge slične tvrde sireve i nemaju veći utjecaj na svojstva proizvoda utvrđena u članku 2. specifikacije proizvoda, već omogućuju provedbu sektorskih politika čiji je cilj poboljšati kvalitetu proizvoda. Kategorije su određene na temelju postojeće prakse trgovanja sirom „Grana Padano” ZOI, na koje se, među ostalim, upućuje u dokumentaciji koja je dostavljena Europskoj komisiji pri upisu ZOI-ja u registar. Naime, kada se prije otiskivanja oznake vrućim žigom provjerava kvaliteta neke serije sira i provodi test „udaranja batom”, sir se razvrstava u podskupine prema prethodno opisanim komercijalnim kategorijama. Za svaku pošiljku za koju je provedena provjera kvalitete ispunjava se obrazac o razvrstavanju u kategoriju kvalitete te se svaki sir označuje kao scelto sperlato, zero (0) ili uno (1).

JEDINSTVENI DOKUMENT

„GRANA PADANO”

EU br.: PDO-IT-0011-AM04 – 5.4.2018.

ZOI ( X ) ZOZP ( )

1. Naziv

„Grana Padano”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Tvrdi sir od kuhanog sirnog tijesta, sa sporim zrenjem; proizvodi se cijele godine i rabi se kao stolni ili ribani sir; proizvodi se od sirovog, djelomično obranog mlijeka krava koje se muzu dva puta dnevno ili s pomoću robotiziranog sustava za mužnju kojemu krave imaju slobodan pristup, a čija se ishrana sastoji od svježe ili sušene krme. Sir se može napraviti od mlijeka koje potječe iz jedne mužnje ili od mješavine serija mlijeka iz više mužnji.” Sir ima oblik valjka kojem je zakrivljena ploha lagano izbočena ili gotovo ravna, a gornje i donje strane plosnate su, s lagano izdignutim rubovima.

Promjer mu je od 35 do 45 cm, a visina zakrivljene plohe iznosi od 18 do 25 cm, ovisno o tehničkim uvjetima proizvodnje.

Masa: od 24 do 40 kg; kora: tvrda i glatka, debljine 4–8 mm.

Sirno tijesto je tvrdo i ima finu zrnastu strukturu, radijalno se lomi u listiće i ima jedva vidljive očice. Najmanji udjel masnoće u suhoj tvari iznosi 32 %. Kora je tamne ili prirodne zlatnožute boje, a sirno je tijesto bijele ili žućkaste boje. Sirno tijesto je ugodne arome i finog okusa.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Osnovna hrana za mliječne krave sastoji se od zelene ili konzervirane krme, daje se kravama u laktaciji, zasušenim kravama i junicama steonima više od sedam mjeseci. Mliječnim se kravama uglavnom daje hrana za životinje proizvedena na samom gospodarstvu ili na proizvodnom području sira „Grana Padano” ZOI.

Najmanje 50 % suhe tvari u dnevnom obroku mora se sastojati od hrane u kojoj je odnos između krmiva i hrane za životinje najmanje jedan u odnosu na suhu tvar. U dnevnom obroku najmanje 75 % suhe tvari krmiva treba potjecati od hrane proizvedene na području proizvodnje mlijeka.

Dopuštena hrana za životinje navedena je na pozitivnom popisu koji uključuje:

krmu: svježu krmu, sijeno, slamu, silažu (nije dopuštena za proizvodnju sira „Trentingrana”);

sirovine za hranu za životinje, po kategorijama, koje se smiju dodavati krmi: žitarice i od njih dobivene proizvode, sjemenke uljarica i od njih dobivene proizvode, gomoljasto i korjenasto povrće i od njih dobivene proizvode, dehidriranu krmu, derivate industrije šećera, zrna mahunarki, masti, minerale, aditive.

Sirovine: sirovo kravlje mlijeko, prirodna sirutka i teleće sirilo. Mlijeko potječe od krava koje se uzgajaju na zemljopisnom području definiranom u točki 4.

3.4. Posebni proizvodni postupci koji se moraju provesti na definiranom zemljopisnom području

Postupci proizvodnje i zrenja moraju se provesti na proizvodnom području određenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Postupci ribanja i pakiranja moraju se provesti na proizvodnom području određenom u točki 4. jer je svježi ribani sir vrlo osjetljiv proizvod te se radi očuvanja njegovih organoleptičkih svojstava mora odmah pakirati u uvjetima koji sprečavaju njegovo sušenje; nadalje, neposredno pakiranje u ambalažu koja nosi oznaku izvornosti može bolje jamčiti autentičnost ribanog proizvoda, koji je zbog njegove prirode teže identificirati nego cijeli sir (kako je potvrđeno presudom Suda u predmetu C-469/00 od 20. svibnja 2003.).

U proizvodnji ribanog sira „Grana Padano” dopuštena je upotreba ostataka sira nastalih pri rezanju i pakiranju sira „Grana Padano” ZOI koji se stavlja na tržište u komadima različite ili fiksne mase, u blokovima, kockama ili komadićima veličine zalogaja itd., ali samo pod sljedećim uvjetima: udio kore može iznositi najviše 18 %; mora se osigurati sljedivost do cijelog sira „Grana Padano” ZOI od kojeg potječu ostaci; ako se ostaci upotrebljavaju naknadno i/ili se prenose iz jednog objekta u drugi, moraju se razvrstati po registracijskim brojevima i mjesecima proizvodnje. Ostaci se mogu prenositi jedino unutar istog poduzeća za proizvodnju sira ili između poduzeća iste skupine. Ostaci namijenjeni proizvodnji ribanog sira „Grana Padano” ne smiju se stoga prodavati kao samostalan proizvod.

3.6. Posebna pravila za označivanje proizvoda na koji se odnosi registrirani naziv

Službena oznaka kojom se potvrđuje da proizvod udovoljava zahtjevima za upotrebu zaštićene oznake izvornosti „GRANA PADANO” i koja se stoga mora nalaziti i na cijelom kolutu sira i na svim pakiranjima sira „GRANA PADANO ZOI” koji se prodaje u komadima ili u obliku ribanog sira ima oblik romba na kojem su velikim tiskanim slovima otisnute riječi „GRANA” i „PADANO”. U gornjem i donjem kutu romba, koji su zaobljeni, upisana je kratica „G” odnosno „P”.

Vrpce za označivanje, kojima se hladnim postupkom otiskuje oznaka izvornosti na cijele kolute sira u fazi njihova oblikovanja, sastoje se od niza rombova iscrtanih točkicama unutar kojih se naizmjenično ponavljaju riječi „GRANA” i „PADANO” te sadržavaju podatke o proizvođaču sira te mjesecu i godini proizvodnje.

Jedino sir „Grana Padano ZOI” koji je proizveden u autonomnoj pokrajini Trento od mlijeka krava koje su cijele godine hranjene krmom koje ne uključuje silažu bilo koje vrste smije biti označen trakom za označivanje predviđenom za sir „TRENTINGRANA”, koja se sastoji od niza rombova iscrtanih točkicama preko kojih je ispisana riječ „TRENTINO”; u sredini, između obrisa stiliziranih planina nalaze se riječi „TRENTINO” napisane s lijeva na desno i zdesna na lijevo.

Na materijalima za pakiranje i pripadajućim reklamnim materijalima ambalaže koja sadržava sir „Grana Padano” ZOI koji ima svojstva prethodno opisane vrste sira TRENTIGRANA bit će istaknuta sljedeća slika:

Označivanje izvornosti upotpunjuje se stavljanjem kazeinske naljepnice s riječima „GRANA PADANO”, godinom proizvodnje i alfanumeričkom oznakom kojom se nedvosmisleno identificira svaki kolut sira.

Sir „Grana Padano” koji je nakon oblikovanja zrio najmanje 20 mjeseci unutar proizvodnog područja može nositi naziv RISERVA [rezervirano]. Pripadnost kategoriji „Grana Padano RISERVA” označuje se dodatnim žigom koji se utiskuje na obod koluta sira na zahtjev gospodarskih subjekata u skladu s istim pravilima kojima se uređuje stavljanje oznake ZOI. Predmetna je oznaka u obliku kruga preko čije je sredine napisana riječ RISERVA. U gornjoj su polovici napisane riječ OLTRE [više od] i brojka „20”, a u donjoj polovici riječ MESI [mjeseci].

Kad je riječ o pakiranim proizvodima primjenjuju se i sljedeće dodatne kategorije: „Grana Padano”OLTRE 16 MESI [više od 16 mjeseci] i „Grana Padano”RISERVA [rezervirano].

Na pakiranjima sira kategorije „Grana Padano”OLTRE 16 MESI logotip „GRANA PADANO” sadržava i riječi OLTRE 16 MESI napisane u jednom retku između dviju usporednih crta.

Na pakiranjima sira kategorije „Grana Padano”Riserva osim logotipa „GRANA PADANO” otisnut je i žig RISERVA.

Ne dovodeći u pitanje činjenicu da za kategorije koje su izričito predviđene specifikacijom (Oltre 16 Mesi [„Više od 16 mjeseci”] i RISERVA – Oltre 20 Mesi [rezervirano – više od 20 mjeseci]) treba upotrebljavati prethodno navedene odgovarajuće logotipove, na ambalaži se mogu dobrovoljno navesti i zrenja različita od onih koji se odnose na predmetne dvije kategorije.

Međutim, taj navod mora biti takav da ne stvara pogrešnu predodžbu o tome da se radi o drugoj kategoriji proizvoda, koja je predviđena i odobrena u specifikaciji.

Stoga je radi jasnoće te kako bi se izbjegla zabuna u pogledu službenih kategorija i neobveznih dodatnih navoda te kako bi potrošači raspolagali preciznijim i točnijim informacijama, navođenje zrenja u trajanju od 16 mjeseci i 20 mjeseci omogućeno isključivo postavljanjem dvaju prethodno navedenih logotipova, dok su navodi o drugim zrenjima (na primjer, Stagionatura 12 mesi [12 mjeseci zrenja], Stagionatura 14 mesi [14 mjeseci zrenja], Stagionatura 18 mesi [18 mjeseci zrenja] i slični navodi) dopušteni isključivo pod uvjetom da se njihovi znakovi, boje, veličina i položaj na ambalaži razlikuju od onih koji se odnose na sir „Grana Padano” ZOI.

4. Sažeta definicija zemljopisnog područja

Područje proizvodnje predmetnog sira, cijelog ili ribanog, obuhvaća područja pokrajina Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova lijevo od rijeke Po, Milano, Monza, Pavia, Sondrio, Varese, Trento, Padova, Rovigo, Treviso, Venecija, Verona, Vicenza, Bologna desno od rijeke Reno, Ferrara, Forlì Cesena, Piacenza, Ravenna i Rimini, kao i sljedeće općine u pokrajini Bolzano: Anterivo, Lauregno, Proves, Senale-S. Felice i Trodena.

5. Povezanost sa zemljopisnim područjem

Područje proizvodnje sira „Grana Padano” ZOI velikim se dijelom poklapa s područjem doline rijeke Po, to jest sa zemljopisnim područjem doline rijeke Po, koju karakteriziraju ravne vlažne livade s aluvijalnim tlom fluvioglacijalnog podrijetla, bogate vodom, pa je to jedno od najplodnijih područja na svijetu i među najprikladnijim područjima za uzgoj krme.

Navedena svojstva tla, zajedno s mikroklimom koja vlada na tom području, posebno pogoduju proizvodnji kukuruza, koji čini najveći postotak krme za krave čije je mlijeko namijenjeno proizvodnji sira „Grana Padano” ZOI jer predstavlja i do 50 % konzumirane suhe tvari.

Melioracija i navodnjavanje doline rijeke Po koji se provode još od 11. stoljeća omogućili su razvoj govedarstva na tom području. Zbog dostupnosti znatnih količina mlijeka, koje su premašivale dnevne potrebe ruralnog stanovništva, došlo je do potrebe za preradom mlijeka u trajni sir. Čak je i danas bogatstvo lokalne krme, posebno kukuruza, povezano s obiljem vode, ključan element za održavanje govedarstva i proizvodnje mlijeka.

Posebnost sira „Grana Padano ZOI” može se pripisati njegovim sljedećim svojstvima:

— veličini i masi sira,

— posebnim morfološkim svojstvima sirnog tijesta, povezanima s tehnikom proizvodnje, koje karakterizira zrnasta tekstura koja uzrokuje njegovu tipičnu ljuskavost,

— bijeloj ili žućkastoj boji, finom okusu i ugodnoj aromi, koji prije svega nastaju zbog intenzivne upotrebe voskastog kukuruza u ishrani goveda,

— udjelu vode i masti koji je u velikoj mjeri sličan udjelu bjelančevina,

— visokoj razini prirodne razgradnje bjelančevina na peptone, peptide i slobodne aminokiseline,

— otpornosti na dugo zrenje, čak i dulje od 20 mjeseci.

Uzročno-posljedična veza između sira „Grana Padano ZOI” i područja njegova podrijetla može se pronaći u sljedećim čimbenicima:

— velikoj mogućnosti navodnjavanja doline rijeke Po i s tim povezanom dostupnosti krme, koja uključuje uglavnom voskasti kukuruz, koji siru daje specifičnu bijelu ili žućkastu boju te okus i aromu sirnog tijesta. Naime, izravan rezultat upotrebe kukuruzne silaže ili silaže od voskastog kukuruza jest taj da hrana za krave sadržava manje kromatskih sastojaka kao što su karoten, antocijani i klorofil nego što bi sadržavala da se temelji na različitim vrstama slame ili esencijama zelene krme. To je izravan učinak skladištenja u silosima,

— upotrebi sirovog mlijeka i izradi sira s pomoću mliječnih bakterija tipičnih za to područje,

— upotrebi prirodne sirutke koja stvara neprekinutu mikrobiološku vezu s proizvodnim područjem. Zapravo, mlijeko koje se pretvara u sirutku i time u prirodni mliječni ferment predstavlja kariku u lancu koji povezuje proces pravljenja sira s proizvodnim područjem te osigurava stalan i trajan unos mliječnih bakterija tipičnih za područje podrijetla, zbog čega i nastaju glavne posebne značajke sira „Grana Padano” ZOI.

Uzročno-posljedičnu vezu između značajki proizvoda i područja njegova podrijetla čini i casaro [sirar] koji od pamtivijeka ima središnju i temeljnu ulogu u proizvodnji sira „Grana Padano” ZOI.

Čak se i danas posao prerade mlijeka u sir „Grana Padano” ZOI povjerava sirarima, a ne tehničarima ili znanstvenicima.

Upućivanje na objavu specifikacije

(članak 6. stavak 1. drugi podstavak ove Uredbe)

Cjelokupan tekst specifikacije proizvoda dostupan je na sljedećim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na Qualità e sicurezza [kvaliteta i sigurnost] (u gornjem desnom kutu zaslona), a zatim na Disciplinari di Produzione all’esame dell’UE [specifikacije podnesene na razmatranje Europskoj uniji].

(1) SL L 343, 14.12.2012., str. 1.